Bil-kanzunetta “Coming Home”, il-grupp Malti Firelight irnexxielu jikkwalifika għall-finali tal-Eurovision Song Contest li qiegħed isir fil-belt kapitali Daniża, Copenhagen. Huma ser ikunu qed ikantaw fit-22 post nhar is-Sibt 10 ta’ Mejju. Huma se jkunu qegħdin jieħdu sehem fil-finali ma’ 25 kanzunetta oħra nhar is-Sibt li ġej. Il-kanzunetta tagħhom “Coming Home” għandha kibta u kompożizzjoni ta’ Richard Edwards. Mill-kummenti tal-pubbliku fuq Facebook, ir-rappreżentanti Maltin taw wirja mill-aqwa fuq il-palk tal-Eurovision fejn dehru kunfidenti ħafna. Din kienet it-tielet sena konsekuttiva li pajjiżna rnexxielu jerġa’ jagħmilha għall-finali. Wara Kurt Calleja b’This is the Night, is-sena li għaddiet Gianluca Bezzina bil-kanzunetta tiegħu Tomorrow għamilha wkoll għall-finali u kiseb pożizzjoni tajba ħafna fil-finali. Din id-darba wkoll il-Maltin se jkunu qegħdin jistennew bil-ħerqa s-serata finali tas-Sibt fejn se jkollhom l-opportunità li jerġgħu jaraw lill-grupp Malti Firelight. Ma’ Malta kkwalifikaw illejla l-Iżvizzera, Slovenja, Polonja, Rumanija, Norveġja, Greċja,  Belarus, Finlandja u l-Awstrija. Fl-ewwel semi-finali kkwalifikaw il-Montenegro, l-Ungerija, ir-Russja, l-Armenja, l-Azerbaijan, San Marino, l-Ukrajna, l-Iżvezja, l-Olanda u l-Islanda. Id-Daniżi bħala l-pajjiż li qed jospita dan il-festival, l-Italja, Franza, il-Ġermanja, Spanja u r-Renju Unit jikkawlifikaw awtomatikament.